**ΔΕΛΤΙΟ ΤΥΠΟΥ**

Οι αλλεπάλληλες και εκτεταμένες ανατροπές στην οικονομία τα τελευταία χρόνια, έχουν ως επακόλουθο τη ραγδαία επιδείνωση των συνθηκών στην αγορά εργασίας, την εντονότερη κατάλυση των εργασιακών σχέσεων, των συνθηκών και των όρων απασχόλησης, καθώς επίσης και την ανεπαρκή λειτουργία του θεσμού της κοινωνικής ασφάλισης. Το δυσμενές και αόριστο τοπίο που έχουν προκαλέσει τα παραπάνω έχουν καταστήσει άμεση την ανάγκη πληροφόρησης εργαζομένων και ανέργων, ώστε να ανταποκριθούν στις νέες συνθήκες.

Το **Ινστιτούτο Εργασίας της Γ.Σ.Ε.Ε. (ΙΝ.Ε. / Γ.Σ.Ε.Ε.)**, το **Εργατικό Κέντρο Ηρακλείου**, η **Ομοσπονδία Συλλόγων Εργαζομένων Τεχνικών Επιχειρήσεων Ελλάδος (Ο.Σ.Ε.Τ.Ε.Ε.)**, ο **Σύλλογος Τεχνικών Υπαλλήλων Ελλάδας (Σ.Τ.Υ.Ε.)**, η **Ομοσπονδία Χειριστών Μηχανοδηγών και Γεωτρυπανιστών Ελλάδος (Ο.Χ.Μ.Γ.Ε.)** και το **Σωματείο Πτυχιούχων Χειριστών και Βοηθών Μηχανημάτων Έργου Ν. Ηρακλείου**, σε μια κοινή προσπάθεια ανταπόκρισης στην ανάγκη πληροφόρησης και συμβουλευτικής εργαζομένων και ανέργων, η οποία εντείνεται σε μεγάλο βαθμό από τις πρόσφατες νομοθετικές εξελίξεις, διοργανώνουν **Εκδήλωση - Εσπερίδα** με θέμα: «**Υγιεινή & Ασφάλεια στα Ιδιωτικά και Δημόσια Τεχνικά Έργα / Ζητήματα Κοινωνικής Ασφάλισης και Εργασιακών Σχέσεων - Εργασιακός Εκφοβισμός (το φαινόμενο *΄΄mobbing΄΄),*** την **Τρίτη 27 Μαρτίου 2018 και ώρα 17:30 – 21:00**, στο χώρο του **Εργατικού Κέντρου Ηρακλείου** (Λεωφ. Δημοκρατίας 10, Ηράκλειο Κρήτης).

Ειδική αναφορά θα γίνει στα ακόλουθα θέματα:

* «Συμμετοχή και ρόλος των εργαζομένων στα τεχνικά έργα»
* «Προληπτικά μέτρα για την ασφάλεια των εργαζομένων σε τεχνικά έργα και διερεύνηση περιπτώσεων»
* «Νομικό πλαίσιο προστασίας εργαζομένων σε θέματα Υγιεινής και Ασφάλειας»
* «Ο ρόλος του ιατρού εργασίας στα τεχνικά έργα»
* «Βασικές μεταρρυθμίσεις στην κοινωνική ασφάλιση μετά τον Ν4387/2016. Ασφάλιση σε ΒΑΕ»
* «Ο εργασιακός εκφοβισμός - το φαινόμενο «mobbing» (εσκεμμένη άσκηση ηθικής παρενόχλησης, ψυχολογικής βίας και κακοποίησης στο χώρο εργασίας)

Τα ανωτέρω θέματα θα παρουσιαστούν από επιστημονικούς συνεργάτες - νομικούς του ΙΝ.Ε. / Γ.Σ.Ε.Ε., καθώς και από εκπροσώπους και εξειδικευμένα στελέχη της Ο.Σ.Ε.Τ.Ε.Ε., της Σ.Τ.Υ.Ε., της Ο.Χ.Μ.Γ.Ε., του Σ.Ε.Π.Ε. και της ErgoProlipsis ΕΞΥΠΠ.